4. ΑΠΟΦΑΣΙΣ ΥΠΟΥΡΓΟΥ ΣΥΝΤΟΝΙΣΜΟΥ ΟΙΚΟΝΟΜΙΚΩΝ ΚΑΙ ΕΡΓΑΣΙΑΣ Αριθ. 48450/Υ.397 της 17 Ιουν./1 Ιουλ. 1957 (ΦΕΚ Β΄ 180) Περί αυξήσεως συντάξεων Ταμείου Επικουρικής Ασφαλίσεως Προσωπικού Εταιρειών Πετρελαιοειδών. Έχοντες υπ’ όψιν: α)Τας διατάξεις του άρθρ. 2 του Νόμ. 19/1944. β)Την υπ’ αριθ. 19786/55 απόφασιν της Νομισματικής Επιτροπής. γ)Τας διατάξεις του άρθρ. 13 του Καταστατικού του Ταμείου Επικουρικής Ασφαλίσεως Προσωπικού Εταιρειών Πετρελαιοειδών. δ)Την υπ’ αριθ. 53688/3/54 κοινήν απόφασιν των Υπουργών Οικονομικών και Εργασίας. ε)Τας κρατούσας οικονομικάς συνθήκας, αποφασίζομεν: 1.Αι υπό του Ταμείου Επικουρικής Ασφαλίσεως Προσωπικού Εταιρειών Πετρελαιοειδών χορηγουμέναι συντάξεις εις συνταξιούχους αυτού, των οποίων ο ασφαλιστικός κίνδυνος επηλήθευσε μέχρι 31 Δεκ. 1954, αυξάνονται από 1ης Απρ. 1957, ως κάτωθι: α)Δια το τμήμα συντάξεως μέχρι δραχ. 1000 κατά 20%. β)Δια το υπερβαίνον το ως άνω ποσόν τμήμα και μέχρι 2.500 δραχμών κατά 15%. 2.Εις την κατά τα ανωτέρω προερχομένην αύξησιν συμψηφίζεται το δια της υπ’ αριθ. 49557/0.290 / 1.8.1953 κοινής υπουργικής αποφάσεως χορηγηθέν προσωρινόν επίδομα 8% λόγω ακριβείας βίου. 3.Η υπό της παρούσης προβλεπομένη αύξησις δεν παρέχεται εις τους λαμβάνοντας προ της υπ’ αριθ. 6647/Σ62/1.2.1957 αποφάσεως Υπ. Εργασίας σύνταξιν μέχρι ποσού δραχ. 400. Η παρούσα δημοσιευθήτω δια της Εφημερίδος της Κυβερνήσεως. 